**Школа**: ЈУ Гимназија ,,Филип Вишњић'' Бијељина

**Наставни предмет**: час одјељењске заједнице

**Активност**: ***Пишем ти писмо***

**Циљна група**: Ученици вишег разреда основне школе, ученици средњих школа

**Вријеме реализације**: два пута у току једног полугодишта, по потреби чешће

**Професор** : Валентина Видаковић

**Опис:** За реализацију ове идеје потребна је добра воља одјељењског старјешине, жеља да своје ученике упозна боље и временом изгради поуздан комуникациони канал. Остваривање ове идеје у пракси се показало веома корисним за ученике, а добре стране примјене овог начина рада провјерене су у дужем временском периоду. За успјешно спровођење ове активности неопходне су одређене предрадње које захтијевају укључивање психолошко – педагошке службе школе.

**Циљ:**

Циљ је изградити однос повјерења између одјељењског старјешине и његових ученика са јасном намјером да се ученик охрабри и оснажи на путу одрастања и сазријевања.

**Очекивани исход:**

Ученици ће бити у стању да:

1. савладају вјештину интроспекције;

2. развију навику писања о свом емотивном стању;

3. континуирано вјежбају писање опширнијих и детаљнијих текстова који су противтежа скраћеном, сажетом начину комуникације младих (корелација са предметом српски језик и књижевност);

4. постану свјесни неопходности разговора са другима при трагању за рјешењем проблема;

5. у одјељењском старјешини виде особу од повјерења на коју се могу ослонити и која им истински може помоћи на њиховом путу одрастања;

**Начин реализације:**

Пожељно је да се прије реализације ове активности на једном од часова одјељењске заједнице реализује радионица на тему емоција. Било би добро када би ту радионицу реализовао школски психолог или педагог. Ученик би учествујући у тој радионици сазнао много о појединим емоцијама, која је њихова функција и значај, како их препознати, обрадити. Са ученицима би се могло обрадити и најчешћа погрешна увјерења о нашем емоционалном животу у друштву. Ово би могла бити добра припрема која би ученике могла мотивисати на писање. Други начин припреме јесте читање и обрада различитих писама која су обиљежила људску историју или су дио књижевних дјела. За ову активност топла препорука јесте књига ,,Писма која су променила свет'' коју је приредио Сајмон Сибал Монтефјоре.

Након припремне радионице, на сљедећем часу одјељењске заједнице реализује се главна активност. Потребан материјал су лист папира и оловка. На самом почетку дате су смјернице за рад. Ученицима је објашњено да се од њих очекује да о. старјешини напишу писмо у коме ће забиљежити како се осјећају, о чему размишљају у датом периоду, да ли их нешто мучи, брину ли се због нечега, чему се радују. Веома је важно да се ученицима скрене пажња да њихово писмо неће читати нико други осим о. старјешине, као и да ће сва писма написана у току школовања добити на крају, приликом растанка. Ученици су слободни да искористе вријеме како желе, стрпљиво се чека ученик који ће посљедњи предати написано писмо.

Након што прочита сва писма, старјешина ће процијенити са којим ученицима ће разговарати, по потреби укључити, уз ученичку сагласност, и стручну службу, евентуално и родитеље, са намјером да се могући изазов превазиђе. Некада подстрек за додатни разговор дође и од самог ученика. Да би ова комуникација била што успјешнија, неопходно је и да старјешина одговори свим ученицима осврћући се на њихово писмо. Тако би ова писана комуникација охрабрила ученике да са њом наставе.

На крају четвртог (деветог) разреда, приликом поклањања писама сваком ученику, пожељно је разговарати са ученицима о овом искуству, колико им је значило, шта су научили о себи, по чему ће памтити часове одјељењске заједнице.